Iată o inițiativă excelentă a lui Cristian Diaconescu: a depus o sesizare împotriva ilegalităților comise de un grup de politicieni din vara lui 2012.

Am mai spus-o, o repet: nu știu dacă a fost tentativă de lovitură de stat, nu mă pricep.

Dar e sigur că a fost o încercare de a confisca puterea cu încălcarea Constituției – mai precis, a articolului 115, paragraful 6, care spune așa: „Ordonanţele de urgenţă nu pot fi adoptate în domeniul legilor constituţionale, nu pot afecta regimul instituţiilor fundamentale ale statului”.

Or, guvernul Ponta a dat atunci o ordonanță de urgență care interzicea Curții Constituționale să se pronunțe asupra deciziilor Parlamentului, afectându-i regimul de funcționare – încălcând așadar Constituția.

E cel mult secundar dacă a fost sau nu lovitură de stat; esențial e că un grup de politicieni a încălcat Constituția cu scopul de a prelua puterea.

Chestiune gravă, și care trebuie lămurită în justiție. Multe ape s-ar limpezi altfel.

Însă, până când se pronunță justiția, noi avem de trecut niște alegeri pentru președinția României. La care vor fi, în curând, mai mulți candidați decât cetățeni. Sunt sigur că alegerea noastră ar fi simplificată dacă prezidențiabilii plasați cel mai bine în sondaje ar răspunde la o întrebare simplă, pe care am putea-o numi „testul Constituției”:

Dragă candidatule la președinția României, ce crezi despre Constituția României?

Să-i luăm pe rând.

1) Victor Ponta. Din momentul în care a emis acea ordonanță de urgență, s-a șters la fund cu Constituția României. E greu de înțeles de ce vrea să fie acum președintele unei țări pe a cărui Constituție nu dă doi bani; dar fracturile logice & morale fac deja parte din fișa caracterologică a șarmantului personaj. În cazul lui, întrebarea e inutilă.

2) Klaus Iohannis. Situația lui e cea mai complicată. Așa cum am mai spus, e esențial, pentru credibilitatea lui Klaus Iohannis în ochii hardliner-ilor dreptei (și, în general, al oricărui cetățean care crede încă în moftul statului de drept), să lămurească poziția proprie față de cele întâmplate în vara lui 2012. Știm deja că a luat în brațe teza lui Ponta & Antonescu, după care a fost „doar o problemă de comunicare”.

Nu, domnule Iohannis, încălcarea Constituției nu-i o problemă de comunicare. Dacă credeți cu adevărat asta, atunci sunteți din aceeași făină cu Ponta & Antonescu. Ca vechi votant al dumneavoastră, prefer să cred c-o faceți din rațiuni electorale: evitați răspunsul tranșant, sperând să captați ceva voturi din partea electoratului USL. S-ar putea să fie un calcul greșit – și să pierdeți mai mult decât câștigați; sunt deja prea mulți oameni de dreapta pe care i-a dezamăgit faptul că apelați la discursul prefabricat al lui Ponta & Antonescu.

E, așadar, o întrebare la care e vital să răspundeți tranșant. Ați putea cîștiga mult mai mult decât ați pierde. Altfel, în eventualitatea în care intrați în turul doi, s-ar putea ca numărul votanților de dreapta care vor sta acasă să fie mai mare decât cel al ștampilelor obținute de la fragmențelele de electorat USL pe care le vizați. Iar fără acești votanți de dreapta, nu puteți fi președintele României. Întrebarea e, în ce vă privește, de o utilitate urgentă.

3) Monica Macovei. În cazul acesta, situația e cât se poate de simplă: a răspuns deja, prin felul în care s-a comportat în vara lui 2012 – pe de o parte, semnalând partenerilor noștri occidentali încălcarea Constituției & cerându-le ajutorul; pe de alta, organizând modalități de rezistență în fața acelei agresiuni. E motivul pentru care o voi vota. (Preferații mei, tocmai din rațiuni privitoare la atitudinea lor față de Constituție, stat de drept & justiție, ar fi fost Monica Macovei & Catalin Predoiu. Aș fi avut un embarras de choix dacă ar fi intrat amândoi în cursă. Acum, dat fiind că doar doamna Macovei intră în cursă, viața mea electorală s-a simplificat considerabil.) Întrebarea e, în cazul acesta, inutilă.

4) Cristian Diaconescu. Și poziția lui e evidentă, prin însuși faptul că a depus această sesizare. A fost printre cei 322 de parlamentari din 2007 care au susținut suspendarea lui Traian Băsescu; în ochii mei, și-a spălat culpa prin gestul acesta reparatoriu. Inutil să mai insist. Întrebarea e, și aici, inutilă.

5) Elena Udrea. Caz al unei fracturi morale la fel de stranii ca în cazul lui Victor Ponta: deși, în privința respectării Constituției, poziția ei e fermă & OK, doamna Udrea violează toate principiile bunului-simț – nu doar prin comportamentul recent față de Cristian Diaconescu, ci prin modul de a-și construi întreaga carieră politică. Mai coerentă logic decât Victor Ponta, reușește o performanță chiar mai remarcabilă decât acesta: în vreme ce Victor Ponta reușește să fie periculos pentru viitorul României situându-se de partea rea a istoriei (căci PSD-ul e însuși răul nostru istoric), Elena Udrea reușește să fie la fel de periculoasă parazitând partea ei bună. Ceea ce, să recunoaștem, nu-i la îndemâna oricui. Întrebarea e, prin urmare, inutilă.

6) Călin Popescu-Tăriceanu, Dan Diaconescu, Teodor Meleșcanu. Îi tratez nediferențiat fiindcă și poziția lor față de Constituție, stat de drept & justiție e nediferențiată: Tăriceanu și-a dovedit disprețul giganormic pentru mofturile astea prin tot ce a făcut din 2012 încoace; Dan Diaconescu, pentru a cărui inventare numai Pynchon, Caragiale & Dumnezeu au suficientă imaginație, prin fiecare gest al existenței lui publice; iar Meleșcanu, prin detaliul că cel care-i strânge semnăturile pentru candidatură e același personaj sinistru care cerea desființarea DNA și a Curții Constituționale. Întrebarea e, și în cazul lor, inutilă.

Să sintetizez, deci:

a) în cazurile lui Victor Ponta, Elena Udrea, Călin Popescu Tăriceanu, Dan Diaconescu, Teodor Meleșcanu, e inutil să ne întrebăm ce poziție au față de Constituția României – fiindcă fie au încălcat-o deja, fie o disprețuiesc îndeajuns pentru a nu ține cont de ea;

b) în cazurile reprezentate de Monica Macovei & Cristian Diaconescu, întrebarea e inutilă – fiindcă și-au dovedit deja atașamentul față de litera & spiritul Constituției;

c) singurul care are de răspuns tranșant la această întrebare e Klaus Iohannis – și ar fi spre binele lui electoral s-o facă pe cât posibil mai repede.

Întreb, așadar, fățiș, sperând că nu veți considera Constituția doar o problemă de comunicare, și nici că unele puncte ale ei, precum paragraful 6 al articolului 115, sunt opționale: domnule Klaus Iohannis, ce părere aveți despre Constituția României?

Fiindcă Victor Ponta știm ce părere are. Sperăm, cu toții, să nu fie și părerea dumneavoastră.